Predkladacia správa

Správu o stave prác na vypracovaní Národného strategického referenčného rámca na programové obdobie 2007 až 2013 (stav k 15. 3. 2006) predkladá na rokovanie  vlády SR  minister výstavby a regionálneho rozvoja SR na základe uznesenia vlády SR č. 465, bodu B.3  z 19. mája 2004. 

Predložená správa je siedmou z pravidelne štvrťročne predkladaných správ. V návrhu uznesenia vlády SR k Národnému strategickému referenčnému rámcu 2007 – 2013, ktorý bude predložený na rokovanie vlády SR do konca marca 2006, sa ukladá ministrovi výstavby a regionálneho rozvoja v spolupráci s podpredsedom vlády a ministrom financií a podpredsedom vlády pre európske záležitosti, ľudské práva a menšiny predkladať na rokovanie vlády Správu o pripravenosti Slovenskej republiky na čerpanie štrukturálnych fondov a Kohézneho fondu v programovom období 2007 až 2013, a to do 31. júla 2006 a potom pravidelne štvrťročne až do 31. júla 2007. V nadväznosti na tento návrh uznesenia sa v súčasnosti platná úloha z uznesenia vlády č. 465/2004 (predkladať štvrťročnú správu o stave prác na NSRR) navrhuje zrušiť.

Predchádzajúca štvrťročná správa, ktorá poskytla prehľad o stave prác na príprave Národného strategického referenčného rámca (NSRR) ku dňu 15. 12. 2005, bola schválená uznesením vlády  SR č. 8 z 11. januára 2006.V súčasnosti  predkladaná  správa informuje o stave  prác za  obdobie od 16. 12. 2005 do 15. 3. 2006.  

Materiál je členený do dvoch nosných kapitol. Kapitolu I. tvorí odpočet jednotlivých úloh vyplývajúcich z harmonogramu vypracovania NSRR a z uznesenia vlády č. 832 z 19. októbra 2005, ktorým vláda schválila prvú verziu Národného strategického referenčného rámca a určila ďalší postup prác na 1. štvrťrok 2006. Kapitola II. informuje o spolupráci Ministerstva výstavby a regionálneho rozvoja SR s príslušnými rezortmi (na úrovni pracovnej skupiny ministrov a medzirezortnej pracovnej skupiny na úrovni generálnych riaditeľov a riaditeľov odborov) a s regiónmi a ostatnými sociálno-ekonomickými partnermi (predovšetkým formou stretnutí expertnej skupiny Partnerstvo pre národný rámec). Obsahom tejto kapitoly je prehľad stretnutí a ich záverov pri príprave NSRR od 16. 12. 2005 do 15. 3. 2006.

Materiál nebol prerokovaný  v Rade vlády SR pre regionálnu politiku a dohľad nad štrukturálnymi operáciami z dôvodu, že rada vlády v druhej polovici marca 2006 nezasadala.  

 Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.